## Uredba o uvjetima i postupku ostvarivanja prava na dodjelu osobnog automobila hrvatskim ratnim vojnim invalidima iz Domovinskog rata

### NN 79/2013 (27.6.2013.), Uredba o uvjetima i postupku ostvarivanja prava na dodjelu osobnog automobila hrvatskim ratnim vojnim invalidima iz Domovinskog rata

79 27.06.2013 Uredba o uvjetima i postupku ostvarivanja prava na dodjelu osobnog automobila hrvatskim ratnim vojnim invalidima iz Domovinskog rata

VLADA REPUBLIKE HRVATSKE

1628

Na temelju članka 60. stavka 9. Zakona o pravima hrvatskih branitelja iz Domovinskog rata i članova njihovih obitelji (»Narodne novine«, br. 174/2004, 92/2005, 2/2007, 107/2007, 65/2009, 137/2009, 146/2010, 55/2011, 140/2012, 19/2013 – pročišćeni tekst i 33/2013 – ispravak), Vlada Republike Hrvatske je na sjednici održanoj 26. lipnja 2013. godine donijela

UREDBU

O UVJETIMA I POSTUPKU OSTVARIVANJA PRAVA NA DODJELU OSOBNOG AUTOMOBILA HRVATSKIM RATNIM VOJNIM INVALIDIMA IZ DOMOVINSKOG RATA

ZAJEDNIČKE ODREDBE

Članak 1.

Ovom Uredbom utvrđuju se uvjeti i postupak ostvarivanja prava na dodjelu osobnog automobila hrvatskim braniteljima iz Domovinskog rata koji imaju priznat status hrvatskog ratnog vojnog invalida iz Domovinskog rata s oštećenjem organizma 100% I. skupine iz članka 60. stavka 1. Zakona o pravima hrvatskih branitelja iz Domovinskog rata i članova njihovih obitelji (u daljnjem tekstu: Zakon).

Članak 2.

Korisnik prava iz članka 60. stavka 1. Zakona je hrvatski branitelj iz Domovinskog rata s priznatim statusom hrvatskog ratnog vojnog invalida iz Domovinskog rata s oštećenjem organizma 100% I. skupine (u daljnjem tekstu: korisnik) za kojeg Ministarstvo branitelja (u daljnjem tekstu: Ministarstvo) nabavlja novi osobni automobil s ugrađenim prilagodbama sukladno pravilima za javnu nabavu i dodjeljuje ga korisniku u vlasništvo bez naknade, te plaća carinu, porez na dodanu vrijednost i posebni porez.

Članak 3.

Odredbe ove Uredbe primjenjuju se pri uvozu osobnog automobila iz članka 2. ove Uredbe iz trećih država, odnosno trećih teritorija u Republiku Hrvatsku, kao i pri uvozu osobnog automobila iz članka 2. ove Uredbe s teritorija država članica Europske unije.

OSTVARIVANJE PRAVA NA DODJELU OSOBNOG AUTOMOBILA

Članak 4.

Pravo na dodjelu osobnog automobila korisnik ostvaruje temeljem izvršnog rješenja o dodjeli osobnog automobila u vlasništvo bez naknade na koje je dana suglasnost Ministarstva u postupku revizije iz članka 129. Zakona.

Članak 5.

Ministarstvo provodi postupak javne nabave za osobne automobile iz članka 2. ove Uredbe.

Nakon provedenog postupka javne nabave, a temeljem rješenja iz članka 4. ove Uredbe, ministar branitelja donosi odluku o dodjeli osobnog automobila korisniku bez naknade.

Odluka iz stavka 2. ovoga članka sadrži osobne podatke o korisniku kojem se dodjeljuje osobni automobil bez naknade, kao i podatke o osobnom automobilu koji su potrebni za postupak registriranja.

PRIJELAZNE I ZAVRŠNE ODREDBE

Članak 6.

Danom stupanja na snagu ove Uredbe prestaje važiti Uredba o uvjetima i postupku ostvarivanja carinskih i poreznih olakšica hrvatskih branitelja iz Domovinskog rata i članova njihovih obitelji (»Narodne novine«, broj 19/2010).

Članak 7.

Carinski postupci započeti prije stupanja na snagu ove Uredbe, završit će se po odredbama Uredbe o uvjetima i postupku ostvarivanja carinskih i poreznih olakšica hrvatskih branitelja iz Domovinskog rata i članova njihovih obitelji (»Narodne novine«, broj 19/2010).

Članak 8.

Ova Uredba objavit će se u »Narodnim novinama«, a stupa na snagu danom pristupanja Republike Hrvatske Europskoj uniji.

Klasa: 022-03/13-03/73

Urbroj: 50301-09/06-13-2

Zagreb, 26. lipnja 2013.

Predsjednik
Zoran Milanović, v. r.

Uredba, NN 79/2013-1628